SPrÁva o Účasti verejnosti na Tvorbe právneho Predpisu 

Verejnosť bola o príprave návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov, informovaná prostredníctvom predbežnej informácie č. PI/2017/224 zverejnenej v informačnom systéme verejnej správy Slov-Lex od 4. 10. 2017 s termínom ukončenia pripomienkového konania dňa 24. 10. 2017

K predbežnej informácií č. PI/2017/224 na základe rozhodnutia Ministerstva hospodárstva SR nebolo potrebné vykonať konzultácie s podnikateľskými subjektmi.

Zo strany verejnosti sa k materiálu vyjadril jeden subjekt  - Inštitút ekonomických a spoločenských analýz, s ktorým dňa 27.10.2017 prebehli na Ministerstve financií SR konzultácie k predloženým okruhom právnej úpravy.

V rámci konzultácií Ministerstvo financií SR informovalo, že pre zvýšenie účelovosti, adresnosti a efektívnosti štátnej podpory stavebného sporenia sa navrhuje prijatie týchto opatrení, a to:

-	zrušenie inštitútu tzv. „priateľských sporiteľov“,
-	zúženie okruhu poberateľov štátnej prémie podľa veku a príjmu,
-	obmedzenie poberania štátnej prémie počas čerpania a splácania medziúveru,
-	obmedzenie nároku na štátnu prémiu v prvom roku sporenia,
-	regulácia výšky štátnej prémie zákonom o štátnom rozpočte.

Zástupcovia Inštitútu ekonomických a spoločenských analýz privítali  navrhované riešenia k predloženým okruhom právnej úpravy s tým, že vzhľadom na doterajší vývoj v podpore štátu na stavebné sporenie by sa ešte vo väčšej miere bolo možné zamerať na konkrétne, merateľné ciele, ako je preukazovanie účelovosti, adresnosti a efektívnosti poskytovanej štátnej prémie. Ak by sa zvýšila hodnota štátnej prémie za predpokladu nižšieho počtu poberateľov, nemusí dôjsť k celkovému poklesu efektivity ako aj adresnosti poskytnutej štátnej prémie. Najjednoduchšou cestou zvýšenia účelovosti, adresnosti a efektívnosti štátnej podpory stavebného sporenia je zrušenie poskytovania štátnej prémie na dieťa. Podľa vyjadrenia zástupcov Inštitútu ekonomických a spoločenských analýz s vysokou pravdepodobnosťou túto výhodu čerpajú iba ľudia s nadpriemernými príjmami.

Vzhľadom na to, že z doložky vplyvov vyplýva, že dotknutými subjektami sú aj stavebné sporiteľne, dňa 27.10.2017 prebehli na Ministerstve financií SR konzultácie aj so zástupcami právnych útvarov všetkých troch stavebných sporiteľní pôsobiacich v Slovenskej republike.
Zo strany Ministerstva financií SR im na stretnutí bolo v krátkosti predstavených všetkých päť okruhov právnej úpravy. 
Zástupcovia stavebných sporiteľní po oboznámení sa s okruhmi právnej úpravy mali doplňujúce otázky k prechodným ustanoveniam týkajúcim sa jednotlivých opatrení z pohľadu ich vzťahu k existujúcim alebo budúcim zmluvám o stavebnom sporení, resp. zmluvám o stavebných úveroch.

Inštitút ekonomických a spoločenských analýz ako aj stavebné sporiteľne boli oboznámení s približným časovým rámcom prípravy právneho predpisu, ako aj s navrhovaným dátumom účinnosti právneho predpisu. 

Dňa 27.11.2017, po ukončení vnútrorezortného pripomienkového konania, sa uskutočnilo ďalšie pracovné stretnutie na Ministerstve financií SR so zástupcami stavebných sporiteľní na úrovni predsedov predstavenstiev. Zástupcovia stavebných sporiteľní po oboznámení sa s okruhmi právnej úpravy vyjadrili nesúhlasné stanovisko ku všetkým navrhovaným opatreniam, s výnimkou opatrenia o obmedzení poberania štátnej prémie počas čerpania a splácania medziúveru, ktoré by mohlo byť predmetom diskusie.